Diari Oficial de la Generalitat Valenciana


Sumari del DOGV 5486, del 10-04-2007 (2007/2688)

Acord de 17 de novembre de 2006, de la Comissió Territorial d'Urbanisme de Castelló, , relatiu a l'homologació sectorial i Pla de reforma interior de la unitat d'execució núm. 6 en el municipi de Jérica.
-----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5486

Data del DOGV
:   10-04-2007

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2007/2688


Data del document
:   17-11-2006

Organisme emissor
:   Conselleria de Territori i Habitatge

Tipus de document
:   Acord

Descriptors 

:   * Jérica
    * pla d'urbanisme

VIST l'expedient relatiu a l'homologació sectorial i Pla de reforma interior de la unitat d'execució núm. 6 en el municipi de Jérica i de conformitat amb els següents,  
ANTECEDENTS  
PRIMER. Per mitjà del procediment notarial es va sotmetre a informació al públic el Pla de reforma interior i l'homologació, la qual cosa es va efectuar per mitjà d'anuncis inserits en el periòdic Levante de data 14 de febrer de 2005 i en el Diari Oficial de la Comunitat Valenciana núm. 4947, de 16 de febrer de 2005. Durant el període d'exposició pública no es van produir al·legacions, i l'Ajuntament en ple el va aprovar provisionalment en data 24 d'octubre de 2005.  
SEGON. El 27 de desembre de 2005, va entrar en el Registre General de la Conselleria de Territori i Habitatge a Castelló, l'escrit de l'Ajuntament de Jérica, per mitjà del qual sol·licita l'aprovació definitiva del Pla de reforma interior i l'homologació de la UE núm. 6 d'aquest municipi.  
TERCER. Amb posterioritat i com a conseqüència del tràmit de període consultiu subscrit entre el Servei Territorial de Planificació i Ordenació Territorial i l'Ajuntament de data 2 de gener de 2006 es rep la nova documentació aprovada per l'Ajuntament en ple en sessió celebrada el 2 de maig de 2006, que és la que ara se sotmet a aprovació definitiva.  
QUART. La documentació aportada consistix en document d'homologació i Pla de reforma interior amb memòria informativa i justificativa, plànols d'informació i d'ordenació, com també la fitxa de gestió de la unitat definida per l'àmbit UE-6 A.  
CINQUÉ. L'objecte del document és alterar l'ordenació detallada de la vora de l'edificació a sòl urbà definit per la illa de cases situada en el c/ Loreto i adjacents, on confluïxen tres zones d'ordenança distintes, que són la zona B d'edificació en la illa de cases tancada, zona C d'edificació amb definició volumètrica i la zona D d'edificació aïllada en parcel·les.  
Amb l'objecte de possibilitar una correcta combinació i compatibilitzar les tres tipologies edificatòries que confluïxen en l'esmentada illa de cases, la mercantil Urbanizadora Forven SL presenta la documentació relativa a l'homologació i el Pla de reforma interior, que han sigut tramitats d'acord amb la Llei 6/1994, de 15 de novembre, reguladora de l'activitat urbanística, d'ara endavant LRAU.  
Les modificacions introduïdes en el planejament vigent consistixen en la introducció de la delimitació d'una nova unitat d'execució denominada UE - 6, que quedarà subdividida en la UE-6 A i la UE-6 B, com a noves unitats que s'han de desenvolupar, de les quals en concret es pretén dur a terme per la mercantil promotora la primera d'aquestes. D'altra banda, es proposa l'ajust de les alineacions d'un vial que separa les zones de qualificació C i B de la D, com també una plaça, a fi de garantir una correcta aplicació normativa de les tipologies d'edificació i ajustant-se als accidents topogràfics existents, com també reordenar les altures i la profunditat edificables de la parcel·la acollides a la zona d'ordenança C d'edificació amb definició volumètrica.  
Com a resultat de tots els canvis, introduïts i encara que es veu lleugerament incrementat el sostre edificable residencial de la zona en 113,8 m², també és cert que s'incrementa el sòl dotacional viari en 56 m², justificant-se en el document que es complix el que ha assenyalat l'article 17 a l'annex al Reglament de planejament en relació amb la proporció entre els estàndards dotacionals i l'edificabilitat abans i després de la modificació.  
SISÉ. En data 2 de gener de 2006 s'emet un informe del període consultiu en relació amb la documentació aportada en el qual es van assenyalar els punts següents:  
"S'ha d'aportar la documentació diferenciada relativa al document d'homologació i al Pla de reforma interior de la nova unitat d'execució núm. 6, amb el contingut mínim que es descriu en la Instrucció 1/1996, sobre homologació de plans d'urbanisme a la Llei reguladora de l'activitat urbanística i en el Decret 201/1998, de 15 de desembre, del Govern Valencià, pel qual s'aprova el Reglament de planejament de la Comunitat Valenciana (d'ara endavant RPCV), i és innecessari que s'aporte el Programa per al desenvolupament de l'actuació integrada, el contingut del qual excedix de les comeses d'aquesta figura de gestió urbanística.  
Tota la documentació que s'aporte ha de tindre el grau de definició i concreció exigible a l'ordenació detallada, i ha de quedar clarament vinculada cada parcel·la a un ús i règim concret, la qual cosa queda confusa en la documentació aportada. A més han d'incloure's rasants i amplària de les alineacions de l'ordenació detallada.  
Com ja es va assenyalar durant el tràmit d'aprovació d'anteriors modificacions de les normes subsidiàries d'aquest municipi, i tenint en compte que aparentment es pretenen variar les condicions d'edificació en determinades parcel·les a què el planejament vigent assigna distintes zones de qualificació urbanística, cal assenyalar que la llei reconeix a les persones privades la facultat de redactar i promoure projectes de plans o programes en els casos previstos en aquesta, encara que no obstant això, excedix del seu dret obtindre una concreta classificació, sectorització, qualificació o programació o que aquestes s'establisquen per conveniència particular, en compliment del que establix l'article 2.5 de la LRAU. A més, l'article 82.2.B del RPCV fixa com a límits a l'aprovació autonòmica dels plans de reforma interior que alteren l'ordenació estructural preestablida, aquells canvis en la reglamentació de zona aplicable que establisquen ordenances excepcionals de nova elaboració a fi d'ordenar parcel·les determinades.  
Així les coses, com s'ha reiterat a aquest municipi en nombroses ocasions, s'ha de realitzar una anàlisi més exhaustiva, que d'una manera més general i en resposta a l'interés públic i a una solució que puga servir a altres casos encara no detectats, oferisca una solució a allò que s'ha pretés, sense que per això es varien amb caràcter singular les condicions d'edificació d'una parcel·la concreta.  
En relació amb la regulació dels paràmetres de l'ordenança d'edificació és aconsellable que es tinga en compte el que establix l'Ordre de 26 d'abril de 1999 del conseller d'Obres Públiques, Urbanisme i Transports per la qual s'aprova el Reglament de zones d'ordenació urbanística de la Comunitat Valenciana."  
Com a conseqüència d'això, i en esmena de les deficiències advertides s'elaboren nous documents que van ser aprovats pel ple de la corporació en sessió celebrada el 2 de maig de 2006, i s'han corregit en la nova documentació tots els extrems apuntats.  
FONAMENTS DE DRET  
PRIMER. De conformitat amb el que establix la disposició transitòria primera, apartat primer, de la Llei 16/2006, de 30 de desembre, urbanística valenciana (d'ara endavant LUV), l'aprovació definitiva d'aquest expedient ha de resoldre's de conformitat amb el que disposa la legislació vigent amb anterioritat a l'entrada en vigor de la LUV.  
SEGON. La tramitació de la present homologació i el Pla de reforma interior de la unitat núm. 6 de les normes subsidiàries de Jérica ha sigut correcta, de conformitat amb el que establix l'article 38 i següents de la LRAU, com també en l'article 158 i següents del RPCV. La documentació està completa, en compliment del que disposa l'article 27 en relació amb el 23 de la LRAU, com també en els articles 74 i 75 del RPCV, com també la disposició transitòria primera apartat tercer de la LRAU i la Instrucció de planejament 1/1996, de 23 de gener de 1996, sobre l'homologació de plans d'urbanisme a la LRAU.   
TERCER. La disposició transitòria primera, apartat tercer, de la LRAU, establix que l'aprovació de plans de reforma interior que modifiquen determinacions dels plans generals vigents a l'entrada en vigor d'aquesta llei requerix l'homologació del sector corresponent, que pot efectuar-se directament en aprovar aquests instruments, sempre que aquests continguen els documents específics i les determinacions necessàries amb aquest fi. En el cas que ens ocupa, el nou PRI implica la necessitat d'introduir canvis en les determinacions de les normes subsidiàries (en concret en l'ajust de les alineacions i de la configuració volumètrica de l'edificació sotmesa a l'ordenança C, la qual cosa conduïx a la necessitat de tramitar conjuntament l'homologació del sector. El projecte d'homologació comprén un àmbit territorial situat en la unitat d'execució núm. 6 del sòl urbà de Jérica, de nova creació.   
Malgrat que, com s'ha dit, en el document d'homologació es barregen els objectius perseguits pel PRI amb els de l'homologació, tenint en compte que en ambdós s'introduïxen canvis respecte a aspectes definitoris de l'ordenació detallada (consistents en l'alteració de la normativa aplicable a la zona), l'homologació a priori s'ha d'entendre com de caràcter merament declaratiu, limitant-se a identificar dins del seu àmbit, les parts del pla que constituïxen l'ordenació estructural, per a diferenciar-la de les que, per contra, es consideraran d'ordenació detallada, entenent-se, atesa la ubicació i la delimitació de l'àmbit, que no hi ha cap element que meresca la condició de xarxa primària en el seu interior. Per això l'homologació s'efectua per a fer viable, amb aquesta, l'aprovació d'un pla de reforma interior que altere les determinacions del planejament general.   
En aquest sentit, i tenint en compte el caràcter declaratiu de l'homologació, en atenció al que establix l'article 40 de la LRAU, no s'observen obstacles al projecte. En efecte, el projecte d'homologació conté les determinacions exigibles que es deriven de la disposició transitòria primera de la LRAU; a més, el projecte s'ajusta també a les directrius de la Instrucció de planejament 1/1996, de 23 de gener, aprovada per l'ordre del conseller d'Obres Públiques, Urbanisme i Transports de 29 de març de 1996.  
QUART. Juntament amb l'homologació es remet també el Pla de reforma interior que altera l'ordenació detallada establida en les normes subsidiàries, en l'ajust d'alineacions i la configuració volumètrica de la parcel·la sotmesa a l'ordenança C i millora de les relacions de confrontació entre les parcel·les.  
Els canvis que s'introduïxen en l'ordenació detallada únicament plantegen ajustos en les alineacions i en l'ordenació volumètrica de l'edificació en l'àmbit ordenat, amb ajustos en la particular topografia de la zona, sense que l'augment en l'aprofitament que es produïx en l'àmbit qüestione el compliment del que s'ha assenyalat en l'article 17 de l'annex al Decret 201/1998, de 15 de desembre, del Govern Valencià, pel qual s'aprova el Reglament de planejament de la Comunitat Valenciana, en relació amb els estàndards aplicables a les modificacions de planejament, justificant-se plenament per tant el seu compliment perquè quan ni l'antiga ordenació (a) ni la nova (n) complixen els dits estàndards és exigible que la relació entre l'índex de sòl dotacional (ISD) i l'índex d'edificabilitat bruta (IEB) de la nova ordenació siga major que la mateixa relació en l'antiga ordenació, de manera que: ISDn/IEBn > ISDa/IEBa, la qual cosa efectivament es produïx.  
CINQUÉ. Quant a l'ordenació detallada continguda en el Pla de reforma interior, és l'Ajuntament l'administració competent per a determinar la conveniència o l'oportunitat de les alteracions introduïdes. En aquest sentit, com s'indica en el preàmbul de la LRAU, aquesta llei atribuïx a la política municipal gestora de l'urbanisme un espai de decisió propi, en el qual els òrgans representatius de la col·lectivitat local poden apreciar l'oportunitat de les iniciatives urbanístiques plantejades pels ciutadans. En atenció a les circumstàncies del cas, en el qual no concorren un altre tipus d'elements amb incidència en interessos supramunicipals, el control que cal exercir en ocasió de l'aprovació definitiva ha de limitar-se al control de legalitat, ja que, com apunta l'article 40.1 de la LRAU, la Generalitat no pot aprovar definitivament els plans que incórreguen en infracció d'una disposició legal estatal o autonòmica.  
Com no concorre cap interés supramunicipal ja que han sigut remoguts els obstacles que inicialment havien sigut advertits, i advertida la racionalitat del que es pretén i l'adequació dels instruments de planejament a la legalitat vigent, no pareix existir inconvenient a l'aprovació definitiva del document d'homologació i del Pla de reforma interior que l'acompanya.  
SISÉ. La Comissió Territorial d'Urbanisme, a proposta del director general de Planificació i Ordenació Territorial, és l'òrgan competent per a resoldre sobre l'aprovació definitiva de les homologacions i plans de reforma interior de municipis de menys de 50.000 habitants, de conformitat amb el que disposa la disposició transitòria primera, punt 3, i l'article 54.2.B de la Llei reguladora de l'activitat urbanística, en relació amb l'article 10.a) del Reglament dels òrgans urbanístics de la Generalitat Valenciana, aprovat per Decret 201/2003, de 3 d'octubre, del Consell de la Generalitat.   
Per raó de tot el que antecedix, la Comissió Territorial d'Urbanisme de Castelló acorda:   
Aprovar definitivament l'homologació i el Pla de reforma interior de la unitat d'execució núm. 6 de les normes subsidiàries de planejament de Jérica.  
Contra el present acord, que no posa fi a la via administrativa, pot interposar-se recurs administratiu d'alçada, en el termini d'un mes, davant de la secretària autonòmica de Territori i Medi Ambient de la Conselleria de Territori i Habitatge, això sense perjudici d'utilitzar qualsevol altre recurs que es considere oportú.  
Castelló, 17 de novembre de 2006.- El secretari de la Comissió Territorial d'Urbanisme: Fernando Renau Faubell.